Fornebu

Fornebu (eller Fornebo) er et område mellom Lysaker og Snarøya i Bærum kommune, mest kjent for at den tidligere hovedflyplassen Oslo lufthavn, Fornebu lå her i perioden 1939–1998. Navnet stammer fra Fornebu hovedgård. Første ledd i navnet er enten mannsnavnet Forni eller adjektivet forn, gammel; siste ledd er enten norrønt bú, bosted, eller búð, primitivt hus, oppholdsrom. Fornebulandet ligger mellom Lysakerfjorden og Holtekilen. Der er villabebyggelse i nord, nærmere Lysaker, og i sør på halvøya Snarøya.


== Utvikling etter flyplassen ==
Helt siden tidlig på 1990-tallet var Bærum kommune og Oslo kommune og staten uenige om hvordan flyplassområdet skulle bebygges etter flyttingen. I 1994 vedtok Bærum kommune en plan som innebar maksimalt 2300 boliger på området, etter et vedtak i Bærum Høyre om maksimalt to boliger per mål. Bærumspolitikerne ville ha bygdemessig bebyggelse og ingen høyhus eller bymessig preg på området. Samtidig ville Oslo kommune som eide store deler av tomtene fra flyplasstiden heller bygge en drabantby med rundt 15.000 innbyggere som kunne ta av mye av presset på boligmarkedet i Oslo. Uenigheten førte til endringer i planene: Under trusler om statlig regulering vedtok Bærum kommune senere at 6300 boliger skulle bygges, men også å tillate store næringsbygg (se under). Det er i dag dermed blitt en blandingsbebyggelse på Fornebu hvor boliger og hovedkontorer ligger ved siden av hverandre.


=== Næringsliv ===

Det gamle terminalbygget benyttes nå som kontorer for en rekke selskaper. Det eies og drives av IT-Fornebu.
Telenor innviet i september 2002 sitt nye hovedkontor på Fornebu. Kontorbygget er i dag en arbeidsplass for 6 000 ansatte i ulike bedrifter.
EVRY
Norske Skog holder til på Oksenøen Bruk vest på Fornebu.
Aker Solutions flyttet inn i sitt Aker Hus på Fornebu i desember 2007, og har et eget tilleggsbygg (Aker Solutions Expo med Quality Hotel Expo) på nordsiden av Telenor.
Equinor flyttet inn i nye lokaler i oktober 2012.
SPDE (Scandinavian Property Development) lanserte i august 2009 at de ønsker å bygge et vitensenter på Fornebu, forutsatt at kommunen tillater dem å bygge 7 000 kvadratmeter bygningsmasse.
Hewlett-Packard Norge AS holder til på IT Fornebu.I 2013 ble det besluttet å bygge ut et større kjøpesenter på Fornebu.


== Kultur og utdanning ==
Det er to skoler på Fornebu, nemlig Hundsund ungdomsskole på Snarøya i sør, og Storøya skole i vest, begge med grendehus. De sto ferdig i henholdsvis 2007 og 2010. Sistnevnte skole tok i mai 2010 imot elevene ved Lysaker skole etter at denne brant under rehabilitering.

Fridtjof Nansens hjem, Polhøgda ligger lengst nordøst på Fornebu ved Lysaker. Her holder Fridtjof Nansens institutt til.
I 2007 startet Stabæk Fotball byggingen av sin nye fotballstadion på Fornebu, kalt Telenor Arena. Hallen ble ferdigbygd til sesongstart i 2009. Foruten Stabæk Fotballs hjemmekamper i sesongene 2009-2011, brukes hallen til kulturelle arrangementer, da først og fremst konserter. Eurovision Song Contest 2010 ble avholdt i Telenor Arena på Fornebu.
På Fornebu er det også et innendørs golfsenter, med innendørs driving-range og simulatorer. Golfsenteret blir kalt Fornebu Golfcenter.


== Boliger og fritid ==
Boligbyggingen har kommet noe senere i gang, spesielt grunnet uenigheter rundt reguleringsplanene. Uoverensstemmelser mellom Bærum kommune og Akershus fylkeskommune om den planlagte Fornebubanen er sterkt medvirkende til dette. I tillegg har finanskrisen og uenighet mellom utbygger og kjøpere vedrørende boligenes størrelse, bidratt til en del støy.
I flytårnet ved inngangen til Nansenparken (innviet 2008) er det servering fra Café Odonata, mens Sjøflyhavna ved sjøkanten i øst også har restaurant. 


== Transport ==
Det har vært planlagt blant annet automatbane, trikk og t-bane (Fornebubanen) fra Lysaker til Fornebu. Planer om automatbane ble nedstemt i fylkestinget 10. mai 2007. Fylkestinget gikk inn for å anlegge en bybane som kunne kobles til Oslos Sporveisnett. Arbeidet med en tunnelbanelinje begynte 11. desember 2020 og er planlagt ferdig i 2027.Flere av Ruter sine busser går til Fornebu, inkludert linjene 24, 28, 31, 31E, 81, 145 og 270.Fornebuområdet har i stor grad utbygde gang- og sykkelveier.


== Referanser ==


== Eksterne lenker ==
«Ødelandet», leder i avisen Dagens Næringsliv om den manglende boligutbygging på Fornebu, 17. november 2011
Fornebu (strøk i østre Bærum) - ableksikon.no (underlagt Budstikka)
Kunstvandring på Fornebu
Historiske turtips på Fornebu